סלבישה יוקאנוביץ': "אנחנו מגיעים מחר במטרה לנצח"
מכבי תל אביב ערכה הערב מסיבת עיתונאים לקראת המשחק מחר בחיפה מול דימנו קייב במסגרת ליגת האלופות. ערן זהבי: "אנחנו רוצים להוציא נקודות".
מכבי תל אביב ערכה הערב (שני) מסיבת עיתונאים לקראת משחקה מחר (21:45, ספורט 5) מול דינמו קייב במסגרת המחזור השני של שלב הבתים בליגת האלופות. "אנחנו צריכים להיות מוכנים לרמה הזאת של התחרות. אנחנו צריכים להיות תחרותיים ומרוכזים יותר ממה שהיינו בסטמפורד ברידג'", הצהיר סלבישה יוקאנוביץ', "ה-4-0 מול צ'לסי הוא היסטוריה, מצפה שנשיג תוצאה טובה יותר. אנחנו צריכים לכבד את עצמנו. אני מאמין שאנחנו צריכים לעלות למגרש במנטליות המתאימה זה רגע גדול עבורנו, נגיע למשחק וננסה לעשות את הטוב ביותר".
"יש לנו הזדמנות טובה מחר לעשות צעד גדול עבורנו", המשיך המאמן, "אנחנו צריכים לכבד את עצמנו כדי שיכבדו אותנו, מחר יכול להיות יום חשוב מאוד עבורנו. המחויבות שלנו היא להגיע למשחק במטרה לנצח".
"אנחנו לא מתבלבלים, אנחנו נותנים כבוד מאוד גדול ליריבה שלנו, אבל כמובן שאנחנו רוצים להוציא נקודות. גם אם צ'לסי היו מגיעים זו היתה המטרה שלנו", הודה הקפטן ערן זהבי, "בסך הכל אנחנו באים ורוצים ליהנות מהמסגרת, להוכיח שיש לנו מה לתת פה ולהתמודד ברמות האלה. לא סימנו משחק ספציפי, ברור שהסיכויים עולים כשאנחנו משחקים בבית ויש איצטדיון מלא בצהוב וזה ייתן לנו פוש. דינמו קייב היא קבוצה מצוינת ונצטרך לעבוד קשה כדי להוציא ממנה נקודות".
"אני מכבד כל קבוצה", המשיך זהבי, "המעבר מליגת האלופות לליגה שלנו הוא גם מנטלי. ההפסד לרעננה יכול לקרות פעם בהרבה מאוד משחקים, כי בסך הכל שלטנו. ספגנו משני מצבים שלא היינו מוכנים אליהם כל כך. אני חושב שאנחנו בדרך טובה. אם מחכים לראות את זהבי ששיחק נגד באזל, אני אותו שחקן. זה שלא הבקעתי 3-2 משחקים זו לא טרגדיה. המטרה שלי היא לעזור לקבוצה כמה שיותר, בשערים, בבישולים, בתנועה שתפתח לשחקנים אחרים שטחים. אנחנו בסך הכל בדרך טובה".
נוסא איגייבור ודיאן ראדוניץ' פצועים ולא יכללו בסגל מחר.